**OBRAZLOŽITEV**

Prof. dr. Zvonko Jagličić je vodil Katedro za matematiko in fiziko na Fakulteti za gradbeništvo in geodezijo Univerze v Ljubljani. Od leta 2009 je vodja Oddelka za fiziko na Inštitutu za matematiko, fiziko in mehaniko. Ožje področje njegovega raziskovalnega dela je proučevanje magnetnih lastnosti nizko-dimenzionalnih magnetnih sistemov, spinskih stekel, kvazikristalov in kompleksnih kovinskih spojin. Raziskuje tudi na področju multi-feroičnih materialov. Svoje raziskovalno delo je v zadnjem obdobju usmeril na probleme s področja gradbene fizike, predvsem v razvoj neporušnih metod v gradbeništvu.

Bil je vodja enega temeljnega raziskovalnega projekta in vodi programsko skupino Nove slikovno-analitske metode. Prejel je Zlato priznanje Zveze za tehnično kulturo Slovenije, priznanje Društva za matematiko, fiziko in mehaniko ter priznanje ob 90-letnici fakultete. Je član Društva matematikov, fizikov in astronomov Slovenije ter Evropskega fizikalnega združenja.